Tagrayt: Γer taggara n uḥric-agi nezmer ad d-nini, tamedyazt tatrart tettuneḥsab d lemri i deg nezmer ad nwali tudert n wegdud. Ben Muḥemmed gar wid i d-yufraren s tira n tmedyazt-agi i d-yuwin amaynut i yesnernan tasekla taqbaylit ama seg tama n talɣa, aɣanib d yisental, imi nnulfa-d isental imaynuten i d-yettawin s tugget ɣef umennuɣ, tutlayt, laṣel, izerfan, leɛwayed, d wayen i yesɛan assaɣ ɣer tmagit tamaziɣt, d tudert n twacult taqbaylit. Rnu ɣer-s nufa-d d akken asugen ɣur-s sin n wanawen ( Asugen n umdan d win n ugraw) ; nessaweḍ ad d-nini yella umgired gar-asen, imi yiwen yerza tamuɣli n yiwen n umdan, ma d wayeḍ yerza agraw n yimdanen, maca ɣur-sen yiwen n yiswi ; d tagrumma n tugniwin s wayes yezmer umdan ad d-yessenfali tmuɣliwin d yiḥulfan-ines.